Kamperland

Kamperland is een durp in de Zeêuwse hemeênte Noôrd-Beveland. 't Antal inweuners bedraegt 2.183 (2023). T'is di mee de groôtste plaets op't eiland.

De plaets was vroeger bekend as Campen en'oor a in 976 enoemd. De naeme is ofeleid van't Latijnse campus, da 'veld' of 'omeind land' betèkent. In 1170 'oor Campen as zellufstandige parochie enoemd. 't Moe een belangrieke plaets bin ewist, wan't uudige Ter Veere op Walchren wier vroeger Kampvere enoemd; de plaets vanwi't veer ni Campen vertrok.

Tweê sturmvloe'en in de 16e eêuwe, de Sint-Felixvloed op 5 november 1530 en de Allerheiligenvloed op 2 november 1532 teisterde Noôrd-Beveland, en ierbie verdweên oôk Campen in zeê. Vanof 1598 wier Noôrd-Beveland wi in'epolderd. Nae de bediekienge van de Heer-Janszpolder wier op de plaets van't ouwe Campen 't uudige Kamperland aneleid, aes leste van de wederopebouwde Noôrd-Bevelandse plaetsen. Anders dan bie Colijnsplaet, Kats, Kortjeen, Heersdiek, en Wissenkerke, wier Kamperland nie planmaetig aneleid.

Sins de slutieng van de Zandkreêkdam (1960) en de Veerse Gatdam (1961), leit Kamperland an het Veerse Meer. Van mei toet september 'oort'r nog oalmae een veerdienst op Ter Veere onderouwe, a is't  alleên voh voetgangers en fietsers. Van landbouwdurp eit de plaets zuch langzaemerand ontwikkeld toet toeristecentrum, mee diverse bungalowparken en campings.

Geboren
 Willem Cornelis Lamain (1904), doômenee
 Ernst Jansen Steur (1945), neuroloog

Zie ok
 Veêrdienste van Veere nae Kamperland

 Lienks nae buten 
 Plaatsengids
 AlleCijfers

Categorie:Plekke op Noôrd-Beveland